**Изх.№25-00-2/21.01.2025г.**

**ОБС Вх. № 04/21.01.2025 г.**

**ДО**

**ОБЩИНСКИ СЪВЕТ**

**РУДОЗЕМ**

**Д О К Л А Д Н А З А П И С К А**

***от***

***инж. Недко Фиданов Кулевски - Кмет на община Рудозем***

**ОТНОСНО:** Одобряване на Междинна оценка на изпълнението на План за интегрирано развитие на община Рудозем 2021 – 2027 г.

**УВАЖАЕМИ ГОСПОДИН ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

В изпълнение на законовите разпоредби за регионалното развитие, през 2021 г. бе разработен План за интегрирано развитие на община Рудозем за периода 2021-2027 г. *(ПИРО)*, който Общински съвет – Рудозем прие със свое Решение № 199 от 31.03.2021 г.

Планът за интегрирано развитие на община Рудозем за периода 2021-2027 г. е приет на основание чл. 13, ал. 4 от Закона за регионално развитие *(ЗРР)*, като в него са визирани средносрочните цели и приоритети за развитие на общината в съответствие с Интегрираната териториална стратегия за развитие на Южния централен район за планиране 2021-2027 г. и определените национални и регионални цели и приоритети на развитието в България, в това число целите и приоритетите, съдържащи се в актуализираната Национална концепция за пространствено развитие 2013-2025 г.

Съгласно чл. 33, ал. 1 от Закона за регионалното развитие за реализацията на стратегическите документи за регионално и пространствено развитие по чл. 8, ал. 2 се извършва **междинна оценка в средата на периода на тяхното действие** *(чл. 8, ал. 2, т. 3 – План за интегрирано развитие на община)*.

Междинната оценка на изпълнението на Плана за интегрирано развитие на община Рудозем 2021 – 2027 г. е документ, който цели да представи степента на изпълнение на заложените цели и приоритети, както и реално достигнатото ниво на развитие на общината, спрямо предишния период на планиране и развитие. Оценката дава възможност да се формулират изводи и препоръки относно същността и начина на изпълнение на плана за интегрирано развитие, които да бъдат взети предвид при изпълнението му за периода 2024-2027 г.

***Главната цел*** на междинната оценка е да подпомогне цялостното управление на ПИРО, неговото актуализиране и ако е необходимо - неговото преориентиране, а също да осигури информация за подобряване на изпълнението на плана и в частност - подобряване на координацията и мониторинга по неговото изпълнение.

***Конкретните цели*** на междинната оценка на изпълнението на ПИРО на община Рудозем са:

* събиране/представяне на резултатите от постигнатия напредък по изпълнението на целите и приоритетите заложени в ПИРО за периода 2021-­2027 г.;
* оценка на съответствието на Плана с настъпилите промени на национално ниво и ниво ЕС;
* оценка на ефективността и ефикасността на използваните за периода финансови ресурси за постигане на целите на ПИРО на община Рудозем;
* препоръки за изпълнението на ПИРО до края на 2027 г., в т.ч. и необходимостта от актуализации и промени;
* осигуряване на необходимата публичност на резултатите от междинната оценка.

Предлаганата с настоящата Докладна записка **Междинна оценка на изпълнението на План за интегрирано развитие на община Рудозем 2021 – 2027 г.** е изготвена от **„АРТ ХОЛИДЕЙ“ ЕООД** в изпълнение на ангажимент на община Рудозем в съответствие с чл. 33 от Закона за регионалното развитие. Оценката разглежда постигнатите до момента резултати от изпълнението на ПИРО на община Рудозем 2021 – 2027 г. и разглежда въпроси свързани с напредъка по изпълнение на целите и приоритетите, ефективността и ефикасността на реализираните до момента действия. Въз основа на тази база са направени конкретни изводи и препоръки.

Мотивите за необходимостта от приемане на Междинна оценка на изпълнението на Плана за интегрирано развитие на община Рудозем 2021 – 2027 г. са следните:

* Изисквания, заложени в Закона за регионалното развитие *(ЗРР)*, Правилника за прилагане на Закона за регионалното развитие *(ППЗРР)*: - чл. 33, ал. 1 във връзка с чл. 8, ал. 2 от ЗРР и чл. 26, ал. 1 от ППЗРР;
* Настъпили промени в социално-икономическите условия и конкретно промени на икономическите условия в общината;
* Изпълнени дейности от Програмата за реализация на ПИРО 2021-2027 г.

Съгласно чл. 26, ал. 1 от ППЗРР, Кметът на общината внася за обсъждане и одобряване от общинския съвет доклади за резултатите от междинната и последващата оценка на изпълнението на плана за интегрирано развитие на общината.

След утвърждаването му от Общински съвет - Рудозем и във връзка с чл. 26, ал. 2 от ППЗРР, докладът за резултатите от междинната оценка на изпълнението на Плана за интегрирано развитие ще бъде публикуван на страницата на общината в интернет и на портала за обществени консултации на Министерския съвет.

**УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

Във връзка с гореизложеното и на основание чл. 21, ал. 1, т. 12 и ал. 2 от Закона за местното самоуправление и местната администрация, чл. 26, ал. 1 от Правилника за прилагане на Закона за регионалното развитие, предлагам Общински съвет-Рудозем да обсъди и приеме следното

**РЕШЕНИE:**

1. Общински съвет-Рудозем одобрява Междинна оценка на изпълнението на План за интегрирано развитие на община Рудозем 2021 – 2027 г.;

**II.** Възлага на Кмета на община Рудозем осъществяването на всички дейности, необходими за правилното и законосъобразно изпълнение на решението.

*Приложение: Междинна оценка на изпълнението на План за интегрирано развитие на община Рудозем 2021 – 2027 г.*

*С уважение,*

**инж. Недко Кулевски**

**КМЕТ НА ОБЩИНА РУДОЗЕМ**

